open-index/open-wikipedia-markdown huggingface dataset:
Joost Oomen

**Joost Oomen** (De Bilt, 18 novimber 1990) is in dichter, skriuwer, performer en muzikant.

## Libben en wurk
Joost Oomen waard opbrocht yn Ysbrechtum en studearre Nederlânsk oan de Ryksuniversiteit Grins. Hy wie húsdichter fan de universiteit yn it jier 2010-2011. Yn 2013 en 2014 waard Oomen stedsdichter fan Grins. Hy organisearre 'Kantoorpoëzie' en wie mei-organisator fan 'Absintherklaas'. Yn'e mande mei Marleen Nagtegaal organisearre hy inkelde jierren it poëzyfestival Dichters yn de Prinsetún yn Grins.

De Volkskrant beneamde Oomen ta literêr talint fan it jier 2021, nei't er it jier dêrfoar al by de lêste trije stie. Fan septimber 2021 ôf is Oomen fêste kollumnist by it Dagblad van het Noorden en de Ljouwerter Krante.

Oomen is tegearre mei Stefanie Liebreks en Yentl van Dokkum -oprjochter fan *Poëzie is een daad*, in Instagram-account dat alle dagen in gedicht online set en neamd is nei in gedicht fan Remco Campert. De blomlêzing *Voor alle dagen* (2023) is dêrút fuortkaam. Ek is er fan 2022 ôf redaksjelid fan literêr tydskrift De Revisor. Yn 2024 waard de Johnny van Doorntrofee oan him takend. Yn it akademysk jier 2020 -2026 is Oomen gastskriuwer fan de Ryksuniversiteit Grins. 

Syn roman *Het Paradijs van Slapen* is nominearre foar de Inktaap 2026. 

### Famylje
Oomen is in achterneef fan nijslêzeres Astrid Kersseboom.

## Bibliografy
* 2011 - *Vliegenierswonden* (poëzy)
* 2013 - *De stort* (poëzy)
* 2016 - *De zon als hij valt* (novelle)
* 2020 - *Het Perenlied* (roman)
* 2022 - *Visjes* (roman)
* 2022 - *De eerste kip van Nederland* (Gelders Geschiedenisgeschenk)
* 2023 - *Lievegedicht* (poëzy)
* 2023 - *Alle dichters hebben gouden helikopters* (teäterfoarstelling)
* 2024 - *Het paradijs van slapen* (roman)

## Keppelingen om utens
*  Biografy op de side De Nieuwe Oost.
*  Fraachpetear mei Oomen as Literêr talint fan 2021.
Tûla (oblast)

De **oblast Tûla** (Russysk: Ту́льская о́бласть, Tulskaja oblast) is in federale bestjoersienheid yn Ruslân. It leit geografysk yn it Europeeske diel fan it lân en makket diel út fan it Sintrale Federale Distrikt. Haadstêd is Tûla. 

De oblast heart ta de meast ûntwikkele en ferstedske gebieten fan Ruslân. De measte ynwenners fan de oblast wenje yn de stêdekloft Tûla-Novomoskovsk, in stedsk gebiet mei in befolking fan mear as ien miljoen.

## Geografy
Tusken it sintrum fan Tûla en it sintrum fan Moskou lizze 185 km; fan de stedsgrinzen ôf is dat 150 km. De lingte fan de hiele oblast is fan noard nei súd likernôch 200 km, wylst dy fan wêst nei east 190 km is. 

De oblast grinzget mei de klok mei oan de oblast Moskou yn it noarden en dan oan de oblasten Rjazan (easten), Lipetsk (súdeasten), Orjol (súdwêst) oant Kalûga yn it wêst.  

Yn de oblast streame mear as 1.600 rivieren en streamkes. De wichtichste rivieren binne de:

* Don 
* Oka
* Upa 

Natuerlike rykdommen yn de oblast binne izererts, brúnkoal en kalkstien.

## Bestjoerlike yndieling en stêden

De oblast Tûla hat 30 stedske plakken te ferdielen yn 19 stêden en 11 plakken mei in steds karakter (flekke), dy't yn twa stedssdisrikten en 19 rajons lizze. 

## Befolkingsûntwikkeling
De oblast Tûla is ien fan de oblasten mei in hurd sakjend ynwennertal. Dat hat te meitsjen mei fergrizing; likernôch in tredde fan de ynwenners sit yn de groep fan de minsken dy't mei pinsioen binne.

### Stêden
Militêr bûnsgenoatskip

In **militêr bûnsgenoatskip** of in **militêre alliânsje** is in formeel ferdrach tusken twa of mear lannen oangeande nasjonale feilichheid. Lidsteaten fan in militêr bûnsgenoatskip stimme dermei yn om yn it gefal fan in oanfal fan bûten it bûnsgenoatskip net inkeld it eigen grûngebiet te ferdigenjen, mar ek dat fan alle oare lidsteaten. Dêrtroch steane se sterker nei bûten ta. Bekende foarbylden fan militêre bûnsgenoatskippen binne de NATO en it Warsjaupakt, dêr't Jeropa ûnder de Kâlde Oarloch fan 1947 oant 1989 yn ferdield wie. De NATO wie Westersk, kapitalistysk en waard laat troch de Feriene Steaten, en it Warsjaupakt wie Eastersk, kommunistysk en waard oanfierd troch de Sovjet-Uny. 

Foarôfgeande oan 'e Earste Wrâldoarloch wie Jeropa ek ferdield yn twa grutte militêre bûnsgenoatskippen: de Triple Entente en de Triple Alliânsje. De Triple Entente bestie út it Feriene Keninkryk, Frankryk en it Keizerryk Ruslân, wylst de Triple Alliânsje opmakke wie út it Keizerryk Dútslân, de Eastenryksk-Hongaarske Dûbeldmonargy en it Itaalje. Dat de ôfspraken dy't by de foarming fan militêre bûnsgenoatskippen makke wurde, net altyd neikommen wurde, die bliken by it útbrekken fan 'e Earste Wrâldoarloch yn 1914, doe't Itaalje yn 't earstoan neutraal bleau, om't it lân him net bûn fielde yn in oarloch te fjochtsjen dy't troch Dútslân en Eastenryk-Hongarije sels begûn wie. Yn 1915, doe't Itaalje him àl yn 'e oarloch mong, wie dat oan 'e kant fan 'e Triple Entente, tsjin syn eigen eardere bûnsgenoaten.

Militêre bûnsgenoatskippen binne der yn trije soarten. De entente (lykas de Triple Alliânsje of de Triple Entente) is in soartemint algemien militêr bûnsgenoatskip, dat sawol op ferovering as ferdigening rjochte wêze kin. It ferdigeningspakt is in militêr bûnsgenoatskip dat útslutend op ferdigening rjochte is (lykas de NATO). In non-agresjepakt, ta einbeslút, is in bûnsgenoatskip wêrby't de dielnimmende lannen plechtich ûnthjitte dat se inoar net oanfalle sille. In foarbyld dêrfan is it Molotov-Ribbentroppakt, dat yn 1939 sletten waard tusken nazy-Dútslân en de Sovjet-Uny. Yn it ferline wiene militêre bûnsgenoatskippen gauris rjochte op agresje en ferovering, mar sûnt de Twadde Wrâldoarloch is it doel hast altyd it organisearjen fan in mienskiplike ferdigening. 

It bestean fan in militêr bûnsgenoatskip tusken twa lannen wurdt soms geheim holden; as der trije of mear lannen by belutsen binne, is dat suver net foarinoar te krijen, mei't der altyd wol earne in lek sit. It geheim hâlden fan militêre bûnsgenoatskippen wie fral yn it tiidrek fan 'e Belle Époque, tusken 1870 en 1914, hiel gewoan. Neffens in ynventarisearring út 2002 hawwe der tusken 1815 (de ein fan 'e Napoleontyske Oarloggen) en 2003 wrâldwiid yn totaal 538 militêre bûnsgenoatskippen west tusken lannen. By de grutte mearderheid dêrfan gie it om ôfspraken om inoar militêr te help te kommen yn gefal fan in oanfal fan in trêde partij.
Burokrasy

In **burokrasy** is in organisaasje besteande út net-keazen funksjonarissen, mei in struktuer dy't karakterisearre wurdt troch oan regels bûne prosedueres, ferdieling fan ferantwurdlikheid (sadat úteinlik nimmen ferantwurdlik is), in sterke hierargyske opbou en ûnpersoanlike relaasjes mei bûtensteanders. It wurd 'burokrasy' hat in sterk negative byklank en wurdt in protte assosjearre mei de amtnerij. It komt fan it Frânske *bureaucratie*, in gearstalling út it Frânske *bureau-* ("buro" yn 'e sin fan skriuwtafel) en it Grykske -κράτος, *-kratos* ("regear" of "macht"). In **burokraat** is immen dy't beropsmjittich diel útmakket fan in burokrasy. **Burokratisearring** is in proses wêrby't in organisaasje troch sintralisearring en juridisearring ferwurdt ta in burokrasy.

Yn it ferline waard de term 'burokrasy' inkeld brûkt foar oerheidsynstellings, mar tsjintwurdich hat it wurd in algemienere betsjutting krigen en kin it nei lykfol hokker organisaasje ferwize. In bedriuw kin bgl. burokratysk wêze as op it haadkantoar mear minsken wurkje as yn it 'fjild'. Ek sikehuzen, ferienings of ûnderwiisynstellings kinne burokratysk wêze. As men soks seit, betsjut it ornaris dat it neilibjen fan 'e regels in doel op himsels wurden is, en as wichtiger beskôge wurdt (of liket te wurden) as it eigentlike doel fan 'e organisaasje, lykas it genêzen fan siken en ferwûnen (sikehûs) of it ûnderwizen fan 'e learlingen (skoalle). Lju dy't fêstrinne yn 'e burokrasy fan 'e Nederlânske oerheid, kinne in klacht yntsjinje by de nasjonale ombudsman.

Ferskate maatskippijfilosofen hawwe yn it ferline útholden dat in moderne maatskippij net sûnder (oerheids)burokrasy kin. De Dútske sosjolooch Max Weber (1864-1920) riddenearre dat it opsetten fan in burokrasy de effisjintste en rasjoneelste wize is om minsklike aktiviteit te organisearjen, en dat systematyske prosessen en organisearre hierargyen needsaaklik binne om 'e oarder yn in maatskippij te hanthavenjen, effisjinsje te maksimalisearjen en it foarlûken fan guon boppe oaren te eliminearjen. Tagelyk seach Weber ûnbeheinde burokrasy as in bedriging foar de yndividuele frijheid. Tsjinwurdich is hast eltsenien it der wol oer iens dat in oerheid net funksjonearje kin sûnder in beskate mjitte fan burokrasy. It dilemma is hoe't men sa'n burokrasy yn 'e stringen hâlde kin, mei't ûnbeheinde útwreiding in ynherint skaaimerk fan eltse burokrasy is.
Kremlyn fan Tûla

It **Kremlyn fan Tûla** (Russysk: Тульский кремль) is de 16e-iuwsk monumint fan federale betsjutting yn de Russyske stêd Tûla.

## Beskriuwing
It yn de jierren 1514-1520 boude kremlyn hat 12,7 meter hege muorren mei in dikte fan 2,8 oant 3,2 meter, de muorren dy't it rjochthoekige terrein omfiemje hawwe meiïnoar in lingte fan 1066 meter. Der binne njoggen tuorren, wêrfan't fjouwer ek as poarte tsjinje. It grûngebiet fan it kremlyn beslacht 6 hektare, dêr't in museumgebou en twa katedralen (de Untsliepeniskatedraal en de Epifanykatedraal) steane. Sûnt 2010 is it kremlynkompleks restaurearre en opkreazge. By dy restauraasje waard ek de yn 1936 ferneatige toer fan de Untsliepeniskatedraal werboud. De kantelen fan de muorren lykje op dy fan de kremlynmuorre fan Moskou.

## Skiednis
Nei't Tûla ûnder grutfoarst Ivan de Grutte by it Grutfoarstendom Moskou foege waard, joech Vasili Ivanovitsj yn 1507 opdracht om op de lofter kant fan de Upa in iken fêsting te bouwen, dy't yn 1509 foltôge wie. Yn 1514 folge de opdracht foar de bou fan in stiennen kremlyn. 

Wylst Ivan de Grousume mei syn leger tsjin Kazan focht, belegere Krim-kahn Devlet I Gerai Tûla. Oant de fersterkings út Kolomna kamen om de stêd te ûntsetten, moasten de bewenners sels mei helpe de stêd te ferdigenjen.

Yn 1607 waard it kremlyn foar in skoft beset troch de rebellenlieder Ivan Bolotnikov, oarspronklik in út de liifeigenskip flechte kosak, dy't miende foar tsarevitsj Dmitri Ivanovitsj te fjochtsjen. Tsaar Vasili IV slagge der lang om let de opskuor del te slaan mei it  plan om in daam yn de Upa oan te lizzen, sadat it kremlyn der ûnder strûpte. Ta neitins oan dy slûchslimme set waard yn 1953 in obeliks oprjochte. 

Mei it útwreidzjen fan it ryk rekke Tûla syn strategyske posysje as grinsstêd kwyt en sa ek de ferdigeningsfunksje fan de fêsting. Tsjintwurdich is it in wichtich monumint fan de stêd.


Ofbyld:Тульский кремль. Вид с площади Ленина.JPG|*Kremlyn mei súdlike Odojevski poarte*
Ofbyld:Tula Kremlin 5.JPG|*Ferlossertoer*
Ofbyld:Тула,Кремль,Собор Успенский, общий вид.jpg|*Untsliepeniskatedraal*
Ofbyld:Вид на башню Водяных ворот с набережной реки Упы.jpg|*Toer mei Wetterpoarte*
Ofbyld:Тульский Кремль. Богоявленский собор - panoramio.jpg|*Epifanykatedraal*
Ofbyld:Тульский кремль 12.jpg|*Binnenmuorren mei de Nikitaja toer"*
One Vision (liet fan Queen)

***One Vision*** is in nûmer dat oarspronklik opnaam is troch Queen yn septimber 1985 yn de Musicland Studios yn Dútslân en útbrocht op it album A Kind of Magic fan Queen út 1986. One Vision wie it earste nûmer op it album en waard op 4 novimber 1985 útbrocht as earste single fan it album. 

## Oer it nûmer
One Visio waard skreaun troch alle bandleden meinoar, al had Roger Taylor de grutste part fan de tekst en Brian May de grutste part fan de muzyk skreaun. De lêste wurden fan it nûmer is "*Fried chicken*", ek al soe it nei ferwachting "*One vision*" wêze moatte. Dit is in grapke dat Freddie Mercury yn de studio úthelle doe't se it nûmer oan it opnimmen wiene. Dy jûns ieten se nammentlik frituerde hin. By it opnimmen fan it nûmer wie de tekst noch lang net kompleet en begûn Freddie mar gerjochten te sjongen.

De fideoclip foar One Vision, dy 't yn septimber 1985 opnommen waard, toand benammen de band dy't it nûmer oan it opnimmen is yn de Musicland Studios yn München en wie de earste fideoclip fan Queen dy't regissearre en produsearre waard  troch de Eastenrykske regisseurs Rudi Dolezal en Hannes Rossacher.

## Muzikanten
* Freddie Mercury – Sang
* Brian May – Gitaar
* John Deacon – Bas & Toetsen
* Roger Taylor – Drums
A Kind of Magic (liet)

***A Kind of Magic*** is in nûmer dat oarspronklik opnaam is troch Queen tusken septimber 1985 en jannewaris 1986 en útbrocht op it album A Kind of Magic fan Queen út 1986. A Kind of Magic wie it twadde nûmer op it album en waard op 17 maart 1986 útbrocht as tredde single fan it album. 

## Oer it nûmer
A Kind of Magic waard skreaun troch Roger Taylor as soundtrack foar de Britske film Highlander út 1986 en is yn dy film te hearen as ôfslutend nûmer.

## Oer de fideoclip
De fideoclip foar dit nûmer waard regissearre troch Russell Mulcahy, regisseur van Highlander. Yn de fideo is Freddie Mercury te sjen as in gûcheler. Hy giet it ferlitten Playhouse Theatre yn Londen binnen dêr't Brian May, Taylor en John Deacon yn de rol fan swalkers sliepe oant se wekker makke wurde troch Mercury's komst. Mercury transformearret de swalkers yn de Queen-leden, en wer werom yn swalkers as er fuortgiet. Troch de hiele fideo hinne dûnsje cartoons produsearre troch The Walt Disney Company op it ritme fan it nûmer.

## Muzikanten
* Freddie Mercury – Sang
* Brian May – Gitaar
* John Deacon – Bas & Toetsen
* Roger Taylor – Drums
Brouwerij Diggelfjoer

**Brouwerij Diggelfjoer** is in bierbrouwerij út Drachten en is in inisjatyf fan de freonen Jelmer Pultrum, Erik Frieso, Udo Hoekstra en Jan Jongsma-Visser. Hy is ûntstien út in passy foar spesjaal bier.

## Skiednis
Ynearsten waarden in tal bieren broud as hobby op in lytse ynstallaasje fan 20-25 liter de kear. Fan febrewaris 2015 ôf waard der wurke oan in Herms-ynstallaasje mei in kapasiteit fan 50-60 liter. Begjin 2016 is de brouwerij offisjeel ynskreaun by de Keamer fan Keaphannel. 

Alle bieren waarden troch de brouwers earst broud by Admiraals Bierbrouwerij yn Aldtsjerk en letter by Brouwerij Dockum yn Dokkum. 

Yn 2022 bestie de brouwerij fiif jier en waarden der op syn minst fiif nije bieren útbrocht. 

Jelle Pultrum ferliet Brouwerij Diggelfjoer yn 2023 en sette útein mei syn eigen brouwerij JP Brouwt. 

## Hjoed-de-dei
De bieren binne basearre op de bekende Belgyske stilen en befetsje gjin eksoatyske yngrediïnten. De tripel Suver Nuver hat yn 2018 de earste priis foar 'Beste en Lekkerste Tripel' wûn op it Bierfestival Grins 2018.

Alle bieren fan Brouwerij Diggelfjoer hawwe Frysktalige nammen. Elk jier wurdt der in Fryske Imperial Stout útbrocht, dy't eltse kear in oar resept hat. 

De bieren wurde hjoed-de-dei broud troch *Sallands Landbier* yn Albergen.

## Assortimint
Fêste bieren

* *Suver Nuver* - tripel
* *Noflik* - blond
* *Grutsk* - quadrupel
* *Gewoan Wyt* - witbier

Spesjale edysjes

* *Ljocht* - wytbier
* *Grutsk 75 cl* - barrel aged quadrupel
* *Fryske Imperial Stout*
* *Fryske Imperial Stout #2*
* *Fryske Imperial Stout #3* - lagere op in Maple Syrup Bourbon fet (brea-itenstout mei huning, sjerp en brea-itennôten)
* *Fryske Imperial Stout #3* - lagere op in Kilchoman Islay Whisky fet
* *Fryske Imperial Stout* - ahornsjerp bourbon barrel aged
* *Fryske Imperial Stout* - Kilchoman Islay whisky barrel aged
* *Bok op!* - bokbier
* *Leaf* - saison
* *Barrel aged Leaf* - saison
* *Kreas Cascade Mandarina IPA*
* *Fjoer* - peated ale (whisky infused)
* *Fjoer* - cognac barrel aged peated ale (624 flessen fan 75 sl)
* *Nocht* - sterk blondbier cognac barrel aged
* *Foar de alderleafste* - blond
* *Suver Nuver Chardonnay Barrel Aged*  - earder broud en ripe by Brouwerij Dockum, op fles dien bij Sallands Landbier yn Albergen
* *Suver Nuver Cognac Barrel Aged -* earder broud en ripe by Brouwerij Dockum, op fles dien bij Sallands Landbier yn Albergen
* *Wildfire* - bourbon barrel aged stout

## Keppeling om utens
* Webstek fan Brouwerij Diggelfjoer
Friends Will Be Friends

***Friends Will Be Friends*** is in nûmer dat oarspronklik opnaam is troch Queen tusken 1985 en 1986 en útbrocht op it album A Kind of Magic fan Queen út 1986. Friends Will Be Friends wie it fiifde nûmer op it album en waard op 9 juny 1986 1986 útbrocht as de fiifde single fan it album. 

## Oer it nûmer
Friends Will Be Friends waard skreaun troch Freddie Mercury en John Deacon. De fideoclip waard regissearre troch de Eastenrykske regisseurs Rudi Dolezal en Hannes Rossacher, en filme yn JDC Studios, Wembley yn maaie 1986 en toant de band dy't it nûmer útfiert foar leden fan de fanklup. wilens dit yn sêne setten optreden hat Freddie Mercury in protte ynteraksje mei it publyk. Hjirtroch krige dizze foarstelling de bynamme *"Queen's Greatest Show Never Performed"*.

## Muzikanten
* Freddie Mercury – Sang
* Brian May – Gitaar
* John Deacon – Bas & Toetsen
* Roger Taylor – Drums
Dmitri Ivanovitsj

**Dmitri Ivanovitsj** (ek: **Dmitri fan Uglitsj** of **Dmitri fan Moskou** (Russysk: Дмитрий Иванович, Дмитрий Угличский, Дмитрий Московский; berne op 19 oktober 1582 (Juliaanske kalinder) yn Moskou; ferstoarn op 15 maaie 1591 (Juliaanske kalinder) yn Uglitsj) wie as soan fan Ivan de Grousume en dy syn frou Marija Nagaja tsarevitsj fan Ruslân.

## Skiednis
Dmitri wie noch mar twa jier âld doe't syn heit ferstoar en syn healbroer Fjodor I de troan erfde. Fjodor wie ferstanlik beheind en liet de saken troch Boris Godûnov waarnimme. Godûnov joech al gau opdracht om Dmitri mei syn mem te ferbaljen nei Uglitsj.

Op 15 maaie 1591 waard tsarevitsj Dmitri dea fûn. Syn kiel wie iepen snien en neffens de autopsy fan Godûnov soe de tsarevitsj by it boartsjen mei in knyft in epilepsyoanfal hân ha en sa himsels wat oandien ha. De dea fan Dmitri kaam Godûnov lykwols hiel goed fan pas en nei de dea fan Fjodor yn 1598 wie it Godûnov dy't tsaar waard. Yn de tiid fan syn regear gie it praat troch it lân dat Dmitri noch libje soe. Ferskillende falske Dmitri's gyngen dêrmei, mei stipe fan it Poalske adeldom, op 'e haal en besochten de troan op te easkjen.

De omstannichheden fan de dea fan Dmitri binne nea opheldere en noch jimmeroan in striidkwestje.

## Hillichferklearring
Doe't Vasili IV yn 1606 tsaar waard, stjoerde dy in ôffurdiging nei Uglitsj om de dea fan Dmitri te befêstigjen. By de iepening fan it grêf fan de jonge soe in bysûnder sterke geur fan wijreek de katedraal folle ha.   

De reliken fan de prins waarden nei Moskou brocht. Underweis waard de kiste iepene om syn mem, dy't non woarn wie, it lichem te toanen. Hja wist lykwols gjin wurd út te bringen en it wie tsaar Vasili IV dy't Dmitri identifisearre en opdracht joech de kiste wer te sluten. Yn Moskou befêstige syn mem dat it lichem fan har soan wie. De tsarevitsj waard yn de Aartsingel Michaelkatedraal byset, dêr't ek syn heit en syn bruorren byset wiene. 

Al gau waard syn grêf in drok besocht plak fan pylgers, dy't fan mirakels tsjûgen. De tsaar liet in dokumint opstelle wêryn't de wûnders beskreaun waarden en liet dat nei de stêden yn it ryk stjoere. Noch yn itselde jier waard Dmitri troch de Russysk-Otterdokse Tsjerke hillich ferklearre. Sûnt dy tiid is de tsarevitsj ien fan de meast fereare hilligen yn Ruslân. De prins is patroanhillige fan bern dy't lije, wezen, beheinde bern en dakleazen. 

Nei de oermastering fan Moskou troch de Frânske revolúsjetroepen yn 1812 waard it grêf fan Dmitri skeind en syn reliken waarden der út smiten, mar binne letter op 'e nij by inoar sammele en op it selde plak byset. De sulveren 17e iuwske skryn bleau net bewarre, it lid dêrfan wurdt tsjintwurdich bewarre yn it Museum van de Wapenkeamer.  

Op it plak fan de moard yn Uglitsj waard letter de Tsjerke fan Dimitri op it Bloed boud.
Who Wants to Live Forever

***Who Wants to Live Forever*** is in nûmer dat oarspronklik opnaam is troch Queen yn 1986 en útbrocht op it album A Kind of Magic fan Queen út 1986. Who Wants to Live Forever wie it sechsde nûmer op it album en waard op 15 septimber 1986 útbrocht as sande en lêste single fan it album. 

## Oer it nûmer
Who Wants to Live Forever waard skreaun troch Brian May as soundtrack foar de Britske film Highlander út 1986, de album en singleferzje is in duet tusken Brian May en Freddie Mercury mar yn de film wurd it nûmer folslein songen troch Mercury.

## Muzikanten
* Freddie Mercury – Sang
* Brian May – Gitaar
* John Deacon – Bas & Toetsen
* Roger Taylor – Drums
I Want It All (liet fan Queen)

***I Want It All*** is in nûmer dat oarspronklik opnaam is troch Queen yn 1988 en útbrocht op it album The Miracle fan Queen út 1989. I Want It All wie it fjirde nûmer op it album en waard op 2 maaie 1989 útbrocht as earste single fan it album. 

## Oer it nûmer
I Want It All waard skreaun troch Brian May en giet oer it hawwen fan ambysjes en it fjochtsjen foar dyn eigen doelen. Yn de fideoclip is te sjen hoe't de band optreedt yn in studio. It waard regissearre troch David Mallet en filme yn de Elstree Studios, Hertfordshire yn maart 1989. Freddie Mercury's sûnens wie al tige min doe't de opnamen fan de fideo plakhiene, en Mercury trede yn de fideo op mei alle enerzjy dy't er noch hie.

## Muzikanten
* Freddie Mercury – Sang
* Brian May – Gitaar
* John Deacon – Bas & Toetsen
* Roger Taylor – Drums
Breakthru (liet fan Queen)

***Breakthru*** is in nûmer dat oarspronklik opnaam is troch Queen tusken jannewaris 1988 en jannewaris 1989 en útbrocht op it album The Miracle fan Queen út 1989. Breakthru wie it sechsde nûmer op it album en waard op 19 juny 1989 útbrocht as twadde single fan it album. 

## Oer it nûmer
Breakthru waard skreaun troch Freddie Mercury en Roger Taylor. De yntro fan Breakthru wie yn earste ynstânsje bedoeld foar in oar nûmer, *A New Life Is Born*, dat lykwols nea útbrocht is. De fideoclip begjint mei bylden fan Debbie Leng de freondinne fan Brian May dy't op in spoarrails stiet te dûnsjen wêrnei't in trein dêr't de band op spilet troch in mei in pypskommen muorre sletten tunnel hinne brekt. De fideoklip is opnaam by de museumspoarline Nene Valley Railway, tichtby Peterborough.

## Muzikanten
* Freddie Mercury – Sang
* Brian May – Gitaar
* John Deacon – Bas & Toetsen
* Roger Taylor – Drums
The Invisible Man (liet fan Queen)

***The Invisible Man*** is in nûmer dat oarspronklik opnaam is troch Queen yn 1988 en útbrocht op it album The Miracle fan Queen út 1989. The Invisible Man wie it fiifde nûmer op it album en waard op 7 augustus 1989 útbrocht as tredde single fan it album. 

## Oer it nûmer
The Invisible Man waard skreaun troch Roger Taylor. De nammen fan de bandleden sitte yn de tekst ferwurke, Freddie Mercury wurdt oankundige flak foar it earste kûplet, John Deacon flak foar it twadde kûplet. Brian May wurd sels 2 kear neamd by syn gitaarsolo en Roger Taylor (mei in rôljende *R* om it op tromgeroffel lykje te litten) op de ein fan it nûmer.

## Oer de fideoclip
De fideoklip is foarmjûn as in kompjûterspultsje. In lyts jonkje spilet in kompjûterspultsje dêr't de bandleden de rol fan smjunten spylje. Sy stappe út it spul de echte wrâld yn, dêr't de jonge har besiket del te sjitten mei syn joystick

## Muzikanten
* Freddie Mercury – Sang
* Brian May – Gitaar
* John Deacon – Bas & Toetsen
* Roger Taylor – Drums
Autokrasy

**Autokrasy**, fan it Aldgrykske αὐτός, *autos* ("sels", "eigen-") en κράτος, *kratos* ("macht", "krêft"), is in regearingsfoarm wêrby't troch ien persoan ûnbeheinde macht útoefene wurdt oer in lân. Dy macht is dus net bûn oan wetten of regelmeganismen foar kontrôle troch de befolking (útsein wat de ymplisite driging fan in steatsgreep of rebûlje oangiet). De persoan dy't yn sa'n regearingsfoarm alle macht hat, is in **autokraat**. Yn it ferline gie it dêrby faak om in monarch, lykas in keizer of kening, mar tsjintwurdich giet it faker om in presidint. As it tsjinstelde fan autokrasy wurdt faak demokrasy beskôge, wêryn't de macht direkt of (faker) yndirekt by de befolking leit.

In goed foarbyld fan in autokrasy is it Keizerryk Ruslân, dêr't de tsaar oant 1917 absolute macht oer alle aspekten fan it libben fan syn ûnderdienen hie. Ien fan 'e aadlike titels fan 'e tsaar wie "tsaar en autokraat fan alle Ruslannen". In oar foarbyld is nazy-Dútslân, dêr't Adolf Hitler tusken 1933 en 1945 folsleine macht hie ûnder syn selsbetochte titel fan *Führer*.

'Autokrasy' is fierhinne synonym oan 'diktatuer' en 'autokraat' oan 'diktator', útsein dat 'diktatuer' en 'diktator' modernere termen binne en negativere konnotaasjes hawwe. In aristokrasy (yn 'e sin fan in regearingsfoarm dêr't de adel oan 'e macht is) en in oligargy (dêr't de riken oan 'e macht binne) lykje ek op in autokrasy, mar yn dy regearingsfoarmen wurdt de ûnbeheinde macht útoefene troch mear as ien persoan, hoewol al in beheinde groep. 

Yn 'e measte autokrasyen is der sprake fan 'e systematyske ûnderdrukking fan tsjinstanners fan 'e autokraat en fan oarstinkenden (dissidinten), bgl. troch harren finzen te setten of sels troch harren te fermoardzjen. Sa'n steatsfoarm giet ornaris net inkeld mank mei politike ûnderdrukking, mar ek mei maatskiplike mistannen en korrupsje, lykas selsferriking fan 'e autokraat troch jild út 'e steatskas te stellen. (Hoewol't in autokraat dat sa net sjen sil, om't er de steatskas as syn persoanlike fermogen beskôget.) Mei't der yn in autokrasy gjin inkele kontrôle op 'e machthawwer bestean kin, is machtsmisbrûk suver ûnûntkomber.
Kirov (oblast)

De **oblast Kirov** (Russysk: Кировская область, *Kirovskaja oblast*) is in bestjoerlike ienheid yn 'e Russyske Federaasje. Haadstêd fan 'e oblast is de stêd mei deselde namme: . 

De oblast hat in goede ynfrastruktuer, it hat in lofthaven foar ynlânske flechten en it leit oan it Transsibearyske Spoar.

## Skiednis
Nei't de krite yn 1489 by it Grutfoarstedom Moskou foege waard wie it foar it foarstedom de springplanke nei it Oeralgebiet. It gebiet foarme op ferskillende tiden ûnderdiel fan oare gûverneminten, oant it yn 1796 it selsstannige gûvernemint Vjatka waard. Yn 'e Sovjet-tiid waard it gûvernemint opheft en by de kraj Nizjni Novgorod yndield. 

De tsjintwurdige oblast ûnstie op 7 desimber 1934 troch it ferdielen fan it eardere kraj Nizjni Novgorod, dat yn 1932 omneamd wie ta kraj Gorki. De nije kraj waard ferneamd nei de fermoarde Sovjet-lieder Sergej Kirov en ek de haadstêd Vjatka waard omdoopt ta Kirov. Yn desimber 1936 Kirov waard de kraj Kirov feroare yn 'e oblast Kirov.

## Geografy

De bosken wurde foaral foarme troch nullelbeammen. It gebiet is ryk oan turfôfsettings en net-metaalhâldende mineralen lykas kalkstien, sân en grint. 

De oblast hat likernôch 20.000 rivieren en streamkes mei in totale lingte fan 66.650 km. It grutste diel fan 'e oblast wurdt troch it streamgebiet fan 'e Vjatka ynnommen, dy't útmûnet yn 'e Kama yn Tatarstan. Oare grutte rivieren binne de Moloma, Pizjma, Lûza, Kobra en Tsjeptsa.

It tal marren fan 'e oblast is likernôch 4.500. De grutste binne de Aksjûben- (85 ha), Orlofskoje- (63 ha) en Mûserskojemar (32 ha). De djipste mar is de Lezjninskojemar mei in maksimale djipte fan 36,6 m. Bysûnder is de Sjaitanmar yn it Oerzjûmski rajon mei syn driuwende eilannen mei beammen. 

De noardlike helte fan 'e oblast is ryk oan sompen. It oerflak fan it Verchnekamski-rajon bestiet bygelyks foar 40% út sompen.

## Befolkingsûntwikkeling

## Bestjoersyndieling en stêden

De oblast Kirov is ferdield yn 39 rajons, 5 stêden (Kirov (oant 1934: Vjatka), Kirovo-Tsjepetsk, Vjatskije Poljani, Slobodskoi, Kotelnitsj) en ien sletten plak (Pervomaiski). 
 

## Ekonomy
De masinebou, metaalferwurking en de hout- en papieryndustry leverje in wichtige bydrage oan 'e ekonomy fan e oblast.
DÎJK Bier

DÎJK Bier is in bierbrouwerij yn Bûtenpost. Op in oerflak fan 25 fjouwerkante meters broud de mikrobrouwerij mei in kapasiteit fan 200 liter.

## Eftergrûn
Fan 14 septimber 2018 ôf jouwe de brouwers workshops bierbrouwen op lokaasje mei in mobile brouwynstallaasje.

## Hjoed
De brouwerij broud ek bier foar oare brouwerijen. 

*Foestrum premium pilsner* wurdt broud sûnt 2020 en is húsbier foar it eigen húskeamerrestaurant de Herberg Foestrum yn Westergeast.

## Assortimint
* *Hemels Hop*
* *Krachtige Quadrupel*
* *Stevige Stout*
* *Trotse Triep*
* *Wonderlijk Wit*
* *Foestrum premium pilsner*

## Boarne
* Webstek fan DÎJK Bier
Innuendo (liet)

***Innuendo*** is in nûmer dat oarspronklik opnaam is troch Queen yn 1989 en 1990 en útbrocht op it album mei deselde namme fan Queen út 1991. Innuendo wie it earste nûmer op it album en waard op 14 jannewaris 1991 útbrocht as earste single fan it album. 

## Oer it nûmer
Innuendo waard skreaun troch Roger Taylor en Freddie Mercury. It nûmer wurdt faak fergelike mei *[[Bohemian Rhapsody]]*, omdat it weromgrypt nei harren progressive rockwoartels. It befettet in Spaanske gitaarseksje útfierd troch Yes-gitarist Steve Howe, in opera-yntermezzo en parten fan hardrock dy 't tinken dogge oan de iere Queen jierren.

## Oer de fideoclip
De fideoclip makket gebrûk fan klaaianimaasje en argyfbylden fan de band. Freddie Mercury wie op it stuit fan de opnamen as gefolch fan aids al slim siik.

## Muzikanten
* Freddie Mercury – Sang
* Brian May – Gitaar
* John Deacon – Bas & Toetsen
* Roger Taylor – Drums

### Gastmuzikanten
* Steve Howe - Spaanske gitaar
Headlong (liet fan Queen)

***Headlong*** is in nûmer dat oarspronklik opnaam is troch Queen yn 1989 en 1990 en útbrocht op it album Innuendo fan Queen út 1991. Headlong wie it tredde nûmer op it album en waard op 13 maaie 1991 útbrocht as tredde single fan it album. 

## Oer it nûmer
Headlong waard skreaun troch Brian May dy't fan doel wie it op te nimmen foar syn oansteande soloalbum *Back to the Light* út 1992, mar doe't er Queen-sjonger Freddie Mercury it nûmer sjongen hearde, liet er it in Queen-nûmer wurde.

## Oer de fideoclip
De fideoclip foar Headlong wie ien fan de lêste Queen-fideo's dy 't mei sjonger Freddie Mercury opnommen waarden, ûngefear in jier foar syn ferstjerren, hoewol 't dizze fideo eins opnaam waard foar de single *I'm Going Slightly Mad*. De fideo toand de band yn de studio dy't it nûmer útfierde, lykas opnamen fan de band dy't yn de studio oan it wurk wie.

## Muzikanten
* Freddie Mercury – Sang
* Brian May – Gitaar
* John Deacon – Bas & Toetsen
* Roger Taylor – Drums
Geonosis

**Geonosis** is in fiktive planeet út 'e ''Star Wars''-franchise, dy't bekend waard út 'e film *[[Star Wars: Episode&nbsp;II&nbsp;– Attack of the Clones]]* (2002). Dizze planeet makket diel út fan it planetestelsel mei deselde namme yn 'e sektor Arkanis yn 'e Bûtenrâne fan it Stjerrestelsel. Geonosis befynt him op in ôfstân fan likernôch 43.000 ljochtjier fan 'e haadstêd fan 'e Galaktyske Republyk (en letter it Galaktysk Keizerryk) op Coruscant, mar stiet relatyf deunby Tatooine. 

Geonosis beskikt oer in kompleks systeem fan planetêre ringen, besteane gruttere en lytsere rotsblokken en stellêr stof. De ringen binne ûntstien troch de ynslach fan in komeet yn ien fan 'e moannen. No rûntsjedraaie der noch fyftjin moannen om 'e planeet hinne, wêrûnder fjouwer fan oansjenlike grutte en de rest lytser. It lânskip op 'e planeet bestiet fierhinne út woastyn en keale, rotsige berchtmen, allebeide mei in readige tint fanwegen it hege gehalte oan izer (dat troch oksidaasje read kleuret). Oerflaktewetter is krap op Geonosis en beslacht mar 5% fan it planeetoerflak. It klimaat is trochinoar hjit en drûch. Hoewol't hommelse stjalprein gauris foar ynienen opkommende oerstreamings soarget, is de effektive delslach tige beheind.

De atmosfear fan Geonosis is sykhelber foar de measte libbensfoarmen. Lânseigen op 'e planeet binne de Geonosianen, in ras fan yntelliginte ynsektoïde bûtenierdske wêzens. De planeet stiet bekend om 'e produksje fan robots. 

Yn *Star Wars: Episode&nbsp;II&nbsp;– Attack of the Clones* jouwe de Geonosianen har ûnder harren aartshartoch Poggle de Mindere by de separatistyske Konfederaasje fan Unôfhinklike Stelsels. De Jedi Obi-Wan Kenobi en Anakin Skywalker en senator Padmé Amidala fan Naboo wurde op Geonosis finzen nommen troch de Sith-ridder greve Dooku, dy't oan it haad fan 'e Konfederaasje stiet. Hja wurde feroardiele ta de deastraf, dy't foar it each fan in publyk fan tsientûzenen yn 'e arena útfierd wurde sil troch wylde bisten op harren los te litten. It trijetal wurdt rêden troch de oankomst troch in kloft Jedi oanfierd troch Mace Windu en in bataljon kloansoldaten û.l.f. master Yoda. Wat folget is de earste slach fan 'e Kloane-oarloggen, dy't troch de Galaktyske Republyk wûn wurdt.

Letter yn 'e Kloane-oarloggen wurdt Geonosis op 'e nij beset troch de Konfederaasje fan Unôfhinklike Stelsels en ûntjout de planeet him ta in wichtige basis foar dat steatsferbân. De Galaktyske Republyk fiert dêrop in ynvaazje fan Geonosis út û.l.f. 'e Jedi-masters Ki-Adi-Mundi, Obi-Wan Kenobi, Anakin Skywalker en Luminara Unduli, wêrby't Poggle de Mindere kriichsfinzen nommen en de mysterieuze keninginne fan 'e Geonosianen, Karina de Grutte, deade wurdt. Poggle ûntkomt letter, mar wurdt oan 'e ein fan 'e Kloane-oarloggen deade troch Darth Vader. Under it Galaktysk Keizerryk wurdt by Geonosis de earste Deadsstjer boud, wêrnei't de Keizerlike autoriteiten in genoside fan 'e Geonosianen útfiere om 'e spesifikaasjes fan dat romtestasjon en massaferneatigingswapen geheim te hâlden.

## Keppelings om utens
*Artikel oer Geonosis yn Wookieepedia, de offisjele ''Star Wars''-Wikipedy
These Are the Days of Our Lives

***These Are the Days of Our Lives*** is in nûmer dat oarspronklik opnaam is troch Queen yn 1989 en 1990 en útbrocht op it album Innuendo fan Queen út 1991. These Are the Days of Our Lives wie it achtste nûmer op it album en waard yn Jeropa op 9 desimber 1991 útbrocht as fiifde single fan it album. Twa wiken nei it ferstjerren fan sjonger Freddie Mercury.

## Oer it nûmer
These Are the Days of Our Lives waard skreaun troch Roger Taylor doe't Mercury syn kondysje al rap minder waard. As tiener koe Taylor Mercury al sûnt de ein fan de sechstiger jierren doe 't se gearwurken op Kensington Market yn Londen foardat de twa *(tegearre mei [[Brian May]])* yn 1970 Queen oprjochten. Yn it nûmer beskriuwt Taylor syn oantinkens hjir oan.

## Oer de fideoclip
De fideoclip by it liet wie de lêste fideoclip wêryn't sjonger Freddie Mercury te sjen wie, opnommen inkelde moannen foar syn dea. Yn'e Feriene Steaten is in oare ferzje fan 'e fideoclip útbrocht. Hjiryn binne, neist de bylden út de reguliere klip, animaasjes te sjen fan Walt Disney.
Yn 1992 is in tredde ferzje útbrocht, ta promoasje fan it komplilaasje-album Classic Queen. Hjiryn binne âlde live-bylden fan de band kombinearre mei de Disneyferzje fan de klip.

## Muzikanten
* Freddie Mercury – Sang
* Brian May – Gitaar
* John Deacon – Bas & Toetsen
* Roger Taylor – Drums
The Show Must Go On

***The Show Must Go On*** is in nûmer dat oarspronklik opnaam is troch Queen yn 1990 en útbrocht waard op it album Innuendo fan Queen út 1991. The Show Must Go On wie it tolfde nûmer op it album en waard yn Jeropa op 14 oktober 1991 útbrocht as fjirde single fan it album; goed oardel moanne foar it ferstjerren fan sjonger Freddie Mercury.

## Oer it nûmer
The Show Must Go On waard skreaun troch Brian May. It nûmer beskriuwt de ynspanning fan frontman Freddie Mercury om optreden te bliuwen, nettsjinsteande dat er troch syn sykte hieltyd fierder efterút gie.  

## Oer de fideoclip
Fanwege de sichtber fermindere sûnens fan Freddie Mercury waarden der gjin nije bylden fan de sjonger opnommen. De muzykfideo bestie yn stee dêrfan út in montaazje fan klips fan Queen's eardere muzykfideo's fan 1981 oant 1991, as in foarboade fan it útbringen fan it *Greatest Hits I*, it kompilaasje-album fan de band út dy perioade.

## Muzikanten
* Freddie Mercury – Sang
* Brian May – Gitaar
* John Deacon – Bas & Toetsen
* Roger Taylor – Drums
Tambov (oblast)

De **oblast Tambov** (Russysk: Тамбо́вская о́бласть, Tambovskaja oblast) is in federale bestjoersienheid fan de Russyske Federaasje. 

## Skiednis
Sûnt de 6e iuw nei Kristus ûnstie it Mordovinenfolk út lokale etnyske groepen fan Finsk-Oegryske komôf. De earste Russen ferskynden noch foar de Mongoalske tiid, mar de definitive kolonisaasje fûn yn de 17e iuw plak. Om de súdlike grinzen fan Ruslân te beskermjen waarden doe de befêstige stêden Kozlov (1635; sûnt 1932 omdoopt ta Mitsjoerinsk) en Tabov (1636) stifte. Dy stêden moasten de haadrûtes beweitsje om Nomadyske oerfallen tefoarren tekommen en makken in gaueftige kolonisaasje fan de krite mooglik. 

Yn it ramt fan de bestjoerlike herfoarmings yn 1708 en 1719 fan Peter de Grutte waard it gebiet ûnderdiel fan it gûvernemint Azov. Yn 1779 waard Tambov in ûnderkeninkryk en yn 1796 it selstannige gûvernemint Tambov. Sûnder in soad feroarings bleau dat sa oant 1928.

Droechte en de wapene Sovjet-ynspekteurs dy't it iten foarderen, feroarsaken nei de revolúsje yn de regio in opstân tsjin de bolsjewiken. De opskuor yn it gûvernemint duorre fan 1920 oant 1921. Om de opstân te ûnderdrukken brûkten de bolsjewiken gemyske wapens tsjin de eigen befolking.

Op 27 septimber 1937 waard de oblast Tambov stifte út de oblasten Vornezj en Samara. Troch de foarming fan de oblast Penza rekke de oblast Tambov yn 1939 wer in diel fan it gebiet kwyt. Tusken 1954 en 1957 rekke de oblast tydlik noch it súdeastlike diel kwyt oan it doe stifte oblast Balasjov, mar dat diel waard nei de opheffing fan dat oblast wer by Tambov foege.

## Geografy
De oblast Tambov leit yn it súdlike diel fan it Russyske Leechlân en grinzget oan de oblasten Rjazan, Penza, Saratov, Voronezj (oblast)Voronezj and Lipetsk. It gebiet leit yn de bosksteppe en it gebiet bestiet foar likernôch 10% út bosk. Der binne likernôch 1400 rivieren en streamkes. Yn it Wolgabekken is de grutste rivier de Tsna, yn it Donbekken foarmje de Vorona, de Bitjûg, de Voronezj en de Savala de grutste rivieren.

## Befolking
De befolking bestiet hast folslein út Russen. Yn de begjintiid fan de Sovjet-Uny ûnstiene der Wytrussyske en Oekraynske minderheden. Harren oantal is lykwols bot sakke. Dêrfoaroer is it tal jezidi's bot tanommen.  
## Befolkingsferrin

## Bestjoersyndieling en stêden

De oblast is ferdield yn sân stedsdistrikten en yn 23 rajons. Grutste stêd is Tambov, folge troch Mitsjoerinsk, Rasskasowo, Morsjansk en Kotovsk. Meiïnoar hat de oblast acht stêden en tolve plakken mei in stedsk karakter.

## Ekonomy
De masjinebou, de gemyske yndustry en de libbensmiddelenyndustry foarmje wichtige pylders fan de ekonomy. De lânbou bestiet foaral út it hâlden fan fee en it ferbouwen fan feefoer.
Kaminoänen

**Kaminoänen** (inkeltal: **Kaminoaan**) binne in fiktyf ras fan bûtenierdske wêzens út 'e ''Star Wars''-franchise, dy't yntrodusearre waarden yn 'e film *[[Star Wars: Episode&nbsp;II&nbsp;– Attack of the Clones]]*. Hja komme fan 'e planeet **Kamino**, foarby de Bûtenrâne fan it Stjerrestelsel, dy't foar it meastepart út iepen oseaan bestiet. Kaminoänen binne tige lange, tige tinne humanoïde amfibyen. Harren ras hat twa geslachten, manlik en froulik, en berikt folwoeksenens mei alve jier. Kaminoänen toane nei bûten ta suver gjin tekens fan gemoedstastân of persoanlikheid. 

Kaminoänen hawwe in lichemslingte fan trochinoar 2.30&nbsp;m oant 2.40&nbsp;m, dêr't de tige lange en tinne hals likernôch in fyfdepart fan útmakket. Oan 'e útein fan dy hals hawwe se in holle dy't tige lyts is yn ferhâlding ta harren lichem, mar wol mei eagen, noas en mûle op it wenstige plak. De eagen binne grut en dominearje it gesicht; se binne mangelfoarmich en swart, mei wite pupillen. Kaminoänen hawwe gjin hier of earskulpen, mar de manlju beskikke oer in kaam dy't fan foarren nei efteren oer de boppekant fan 'e holle rint. Har hannen, mei in tomme en trije tige lange fingers, binne grut yn ferhâlding ta it lichem. De lange en brekbere skonken mei lytseftige fuotten jouwe Kaminoänen in elegante, glydzjende manear fan rinnen.

De Kaminoänen binne evoluëarre yn see, mar libje no yn grutte, koepelfoarmige, driuwende stêden, dy't heech boppe it oerflak fan 'e oseaan útstykje. Reizgjen tusken stêden dogge se op 'e rêch fan domestisearre bisten, *aiwha's*, dy't sawol yn wetter swimme as yn lucht fleane kinne. Foar minske-eagen lykje de wanden fan 'e Kaminoaanske stêden allegear sniewyt, mar foar de Kaminoänen, dy't it fermogen hawwe om in hiel ein yn 'e ultrafiolette en ynfrareade dielen fan it kleurespektrum op te sjen, binne se eins fel kleure. 

De Kaminoaanske maatskippij is heech technologysk, en de planeet Kamino stiet bekend om 'e produksje fan kloanen en baanbrekkende techniken op it mêd fan genetyske manipulaasje. Kaminoänen binne fan natuere oer it algemien isolasjonistysk. It is net sasear dat se har superieur fiele oan oare rassen, mar mear dat se gjin belangstelling hawwe foar eat dat net op Kamino is of bart. Nettsjinsteande dat fine se it gjin probleem om opdrachten fan bûtensteanders oan te nimmen, bgl. foar de produksje fan kloanen. 

## Keppelings om utens
*Artikel oer Kaminoänen yn Wookieepedia, de offisjele ''Star Wars''-Wikipedy
Tambov

**Tambov** (Russysk: Тамбов; eartiids Tanbov,Танбов) is it bestjoerlike, ekonomyske  en kulturele sintrum fan de oblast Tambov yn de Russyske Federaasje. De stêd leit 460 kilometer súdlik fan de haadstêd Moskou oan it kanaal fan de Tsna yn it sintrale diel fan it Oka-Donflakte. 

## Skiednis
De stêd waard yn 1636 stifte as ûnderdiel fan de súdlike grinzen om it Ryk tsjin Tataren te beskermjen. Mei de útwreiding fan de ryksgrinzen ferlear de stêd as fêsting syn betsjutting en waard Tambov in hannels- en bestjoerssintrum fan in fierder agrarysk gebiet. Sûnt 1796 is Tambov de haadstêd fan in selsstannich gûvernemint.

Yndustrialisaasje fan betsjutting fûn pas nei de Oktoberrevolúsje plak. Yn augustus 1920 wie de stêd it sintrum fan in opstân ûnder lieding fan Aleksander Stepanovitsj Antonov tsjin it bolsjewistyske bewâld, dy't moannen letter troch de bolsjewiken mei in soad geweld delslein waard.

Yn de Twadde Wrâldkriich wie by Tambov in kamp (Kamp 788) foar kriichsfinzenen, fral út Elzas-Loataringen en Lúksemboarch, dy't faak twongen waarden te tsjinjen yn de Wehrmacht. Fan harren kaam in tredde part om en de lêste finzenen waarden yn 1955 nei hûs stjoerd.

## Befolkingsferrin

## It besjen wurdich
Ut de tiid fan de stifting fan de stêd datearret de yn 1694 boude Transfiguraasjekatedraal. Ek binne doe en yn de 18e iuw ferskillende kleasters (lykas it Kazankleaster en it Himelfeartkleaster) en tsjerken boud. It neamen wurdich binne de Kazantsjerke en de Lazarustsjerke.

Yn de binnenstêd steane monuminten út ferskillende tiden, dy't meiïnoar dochs in harmonysk gehiel foarmje. Under dy gebouwen is de ier 20-iuwske filla fan de hannelsman Michail Asejev. Tambov hat fierder in grut operahûs. 

Op it tsjerkhôf fan Kamp 788 lizze 24.000 kriichsfinzenen út de Twadde Wrâldkriich. It tsjerkhôf is yn 1998 renovearre. Midden op it terrein stiet in 4,5 meter heech houten krús.

## Musea
Tambov hat meardere musea. De Keunstgalery mei tûzenen keunstwurken fan Russyske en Europeeske keunstners hat ynternasjonale bekendheid.

## Ofbylden

Ofbyld:Tambov KazanMonastery 0490.jpg|*Kazankleaster*
Ofbyld:Здание Тамбовской областной думы и Белого дома .jpg|*Stedskantoar*
Ofbyld:Leninskiy rayon, Tambov, Tambovskaya oblast', Russia - panoramio (15).jpg|*Kriichsmonumint*
Ofbyld:Tambov CatholicChurch 0512c.jpg|*Roomsk-katolike tsjerke*
Ofbyld:Oktyabrskiy rayon, Tambov, Tambovskaya oblast', Russia - panoramio (3).jpg|*Protestantske tsjerke*
Ofbyld:Tambov g sovetskaya 81.jpg|*Art-deco bioskoop*
Too Much Love Will Kill You

***Too Much Love Will Kill You*** is in nûmer dat oarspronklik opnaam is troch Brian May tusken 1988 en 1992 en útbrocht waard op it syn solo debútalbum *Back to the Light* út 1992. Too Much Love Will Kill You wie it fyfde nûmer op it album en op 24 augustus 1992 útbrocht as twadde single fan it album.

## Oer it nûmer
It nûmer is om en de by 1988 skreaun en troch Queen opnaam. It wie de bedoeling dat it op it album The Miracle út 1989 telâne komme soe, dat is lykwols net bard. Nei it ferstjerren fan Freddie Mercury yn novimber 1991, besleat Brian May in soloferzje op te nimmen foar syn album *Back to the Light*. It nûmer beskriuwt it ynstoarten fan May's earste houlik en oantrekkingskrêft fan syn nije relaasje. Om't it nûmer tidens it Freddie Mercury betinkingskonsert yn de maitiid fan 1992 foar it earst spile waard, wurdt faak ûnrjochtlik oannommen dat it nûmer in oade oan Mercury is. 

## Muzikanten
* Brian May – Sang, Gitaar, Bas & Toetsen

## Queenferzje

***Too Much Love Will Kill You*** waard oarspronkelik troch Queen opnaam tusken 1988 en 1989 en waard útbrocht op it it album Made in Heaven út 1995. Too Much Love Will Kill You wie it achtste nûmer op it album en waard op 26 febrewaris 1996 útbrocht as tredde single fan it album.

### Oer it nûmer
Nei it ferstjerren fan Mercury kamen de trije oerbleaune Queenleden byinoar om te sjen hokker noch net earder útbrocht materiaal dochs noch útbrocht wurde koe. Dat resultearre yn 1995 yn it album Made yn Heaven, dêr't ek Too Much Love Will Kill You op stie, mei sang fan Mercury. De ynstrumintale begelieding is yn 1995 op'e nij opnommen, ûnder oare om't se de ferzje út 1988 wat datearre klinken fûnen.

### Muzikanten
* Freddie Mercury – Sang
* Brian May – Gitaar, piano
* John Deacon – Bas
* Roger Taylor – Drums

### Gastmuzikanten
* David Richards - Toetsen
Heaven for Everyone

***Heaven for Everyone*** is in nûmer dat oarspronklik opnaam is troch *The Cross* tusken 1987 en 1988 en waard útbrocht op it album *Shove It* út 1988. Heaven for Everyone You wie it fjirde nûmer op it album en waard yn 1988 útbrocht as iennichste single fan it album.

## Oer it nûmer
It nûmer is skreaun troch Roger Taylor. It wie de bedoeling dat it op it album A Kind of Magic út 1986 telâne komme soe, dat is lykwols net bard. It nûmer ferskynde foar it earst op it album *Shove it* fan Roger Taylor's band *The Cross*, mei Freddie Mercury as sjonger (de Amerikaanske ferzje befette lykwols de sang fan Taylor). De Amerikaanske single befettet op de B-kant in ferzje mei sang fan Taylor. De fideoklip fan de ferzje fan The Cross toant Taylor sjongend op in strân wylst âlderen by de groep del rinne en op ljedders nei de himel klimme. 

## Muzikanten
* Roger Taylor – Sang , Gitaar & Drums
* Spike Edney – Toetsen & Sang
* Erdal Kızılçay – Bas

### Gastmuzikant
* Freddie Mercury - Sang

## Queenferzje

***Heaven for Everyone*** waard oarspronkelik troch Queen opnaam tusken 1987 en 1995 en waard útbrocht waard op it album 'Made in Heaven út 1995. Heaven for Everyone You wie it sande nûmer op it album en waard op 23 oktober 1995 útbrocht as earste single fan it album.

### Oer it nûmer
Nei it ferstjerren fan Mercury kamen de trije oerbleaune Queenleden byinoar om te sjen hokker noch net earder útbrocht materiaal dochs noch útbrocht wurde koe. Dat resultearre yn 1995 yn it album Made yn Heaven, dêr't ek Heaven for Everyone, mei sang fan Mercury op kaam. De ynstrumintale begelieding is yn 1995 op'e nij opnommen. De sprutsen yntroduksje, refrein en de ein fan de ferzje fan The Cross ûntbrekt by de útfiering fan Queen; Brian May hat oan dizze ferzje in gitaarsolo taheakke.

### Muzikanten
* Freddie Mercury – Sang
* Brian May – Gitaar
* John Deacon – Bas
* Roger Taylor – Drums

### Gastmuzikanten
* Spike Edney – Toetsen
* Erdal Kızılçay – Bas
Love of My Life

***Love of My Life*** is in nûmer dat oarspronklik opnaam is troch Queen yn 1975 en waard útbrocht op it album A Night at the Opera fan Queen út 1975. Stone Cold Crazy wie it njoggende nûmer op it album.

## Oer it nûmer
Love of My Life waard skreaun troch  Freddie Mercury foar Mary Austin, de freondinne fan Mercury yn dy tiid. Yn 1979 waard in live ferzje fan it nûmer útbrocht as single. Yn thúslân it Feriene Keninkryk en yn Ierlân berikte de live ferzje yn july 1979 de 63e posysje yn de *UK Singles Chart* en stie 2 wiken yn de list notearre. Yn Nederlân waard de live ferzje fan de plaat destiids in soad draaid op Hilfertsom 3, mar berikte dochs net de hitlisten.

## Muzikanten
* Freddie Mercury – Sang & Piano
* Brian May – Gitaar & Harp
* John Deacon – Bas
* Roger Taylor – Drums
Hungarian Rhapsody: Queen Live in Budapest

**Hungarian Rhapsody: Queen Live in Budapest ** is it sânde live-album fan Queen. It album waard opnommen op 27 july 1986 yn it Népstadion yn de Hongaarske haadstêd Bûdapest, doe noch efter it Izeren Gerdyn. It optreden wie ûnderdiel fan de Magic wrâldtoernee fan de band, ta promoasje fan it album A Kind of Magic. Njonken de cd is it optreden ek útkaam op film en dvd.

## Spyllist

## Muzikanten
* Freddie Mercury – Sang
* Brian May – Gitaar
* John Deacon – Bas
* Roger Taylor – Drums